《登乐游原怀古》
唐代·豆卢回

缅惟汉宣帝，初谓皇曾孙。
虽在襁褓中，亦遭巫蛊冤。
至哉丙廷尉，感激义弥敦。
驰逐莲勺道，出入诸陵门。
一朝风云会，竟登天位尊。
握符升宝历，负扆御华轩。
赫奕文物备，葳蕤休瑞繁。
卒为中兴主，垂名于后昆。
雄图奄已谢，馀址空复存。
昔为乐游苑，今为狐兔园。
朝见牧竖集，夕闻栖鸟喧。
萧条灞亭岸，寂寞杜陵原。
幂詈野烟起，苍茫岚气昏。
二曜屡回薄，四时更凉温。
天道尚如此，人理安可论。

作者简介：豆卢回，一作豆卢田，年里及生卒年不详，唐朝诗人。现存诗一首。